**ՀԻՄՆԱՎՈՐՈՒՄ**

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՕԳՈՍՏՈՍԻ 25-Ի N 1240-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ

ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. **Ընթացիկ իրավիճակը և իրավական ակտի ընդունման անհրաժեշտությունը:**

«Հայաստանի Հանրապետության կառավարության 2011 թվականի օգոստոսի 25-ի N 1240-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունումը պայմանավորված է Հայաստանի Հանրապետության բարձրագույն ուսումնական հաստատություններում սովորողների տեղափոխության և շարժունության ընթացակարգերի դյուրացմամբ՝ ստեղծելու միջբուհական համագործակցության զարգացմանն ուղղված նպաստավոր օրենսդրական պայմաններ:

1. **Առաջարկվող կարգավորման բնույթը և նպատակը**

Նախագծով նախատեսվում է փոփոխություններ կատարել Հայաստանի Հանրապետության կառավարության 2011 թվականի օգոստոսի 25-ի որոշմամբ հաստատված կարգում:

Կատարելով առաջարկվող փոփոխությունները՝ Հայաստանի Հանրապետության ուսումնական հաստատություններին հնարավորություն է ընձեռնվում գրավոր հարցում կատարել օտարերկրյա համապատասխան բուհեր՝ ստանալու պատասխան օտարերկրյա բուհից ՀՀ բուհեր տեղափոխվող ուսանողի կողմից տրամադրված ակադեմիական տեղեկանքի իսկության վերաբերյալ: ՀՀ բուհերի կողմից ներկայացված փաստաթղթերի ամբողջական փաթեթի ներկայացմամբ Հայաստանի Հանրապետության կրթության, գիտության, մշակույթի և սպորտի նախարարությունում կիրագործվեն համապատասխան ուսումնասիրություններ և սովորողների հաշվառում:

Գործող Կարգի 12-րդ կետի համաձայն «Չի թույլատրվում բակալավրի կամ ինտեգրացված կրթական ծրագրով  առաջին և ավարտական կուրսերում ուսանողի տեղափոխությունը»: **Նախագծով նախատեսվում է բացառություն սահմանել առկա  ուսուցման ձևից հեռակա ուսուցման ձև նույն մասնագիտությամբ տեղափոխման դեպքում՝ հնարավորություն ընձեռելով տեղափոխություն առաջին կիսամյակի ավարտից հետո:** Այս փոփոխությունը պայմանավորված է այն ուսանողների կրթության շարունակականությունն ապահովելու անհրաժեշտությամբ որոնք տարբեր խնդիրների պատճառով (ֆինանսական, առողջական, հոգեբանական և այլն) չեն կարողանում ուսումը շարունակել առկա ուսուցման համակարգում:

1. **Ակնկալվող արդյունքը**

Սույն իրավական ակտի ընդունումը հնարավորություն կտա ակտիվացնելու ակադեմիական շարժունությունը և զարգացնելու միջբուհական հնարավոր համագործակցությունը միջնաժամկետ և երկարաժամկետ հատվածներում:

1. **Ռազմավարական փաստաթղթերի հետ նախագծի կապի մասին**

Նախագծի ընդունումը բխում է Հայաստանի Հանրապետության կառավարության 2021-2026 թվականների գործունեության միջոցառումների ծրագրի «Կրթության, գիտության, մշակույթի և սպորտի նախարարություն» բաժնի 23-րդ կետից՝ «Բարձրագույն կրթության միջազգայնացման, շարժունության հնարավորությունների ընդլայնում»:

**5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները**

ՀՀ կառավարության որոշմաննախագծի ընդունմամբ լրացուցիչ ֆինանսական միջոցների անհրաժեշտություն չի առաջանում և պետական բյուջեի ծախսերում ավելացում կամ նվազեցում չի նախատեսվում: